b"\n_START_ARTICLE_\nPanama (kepur\xc4\x97)\n_START_PARAGRAPH_\nPanama (angl. Boonie hat; rus. \xd0\xbf\xd0\xb0\xd0\xbd\xd0\xb0\xd0\xbc\xd0\xb0)\xc2\xa0\xe2\x80\x93 mink\xc5\xa1ta audeklin\xc4\x97 skryb\xc4\x97l\xc4\x97 pla\xc4\x8diais bryliais, gana pla\xc4\x8diai naudojama kaip karin\xc4\x97s uniformos dalis. Civilin\xc4\x97s panamos paprastai b\xc5\xabna baltos arba ry\xc5\xa1kiaspalv\xc4\x97s, o karin\xc4\x97s\xc2\xa0\xe2\x80\x93 dengiamosios spalvos ar su kamuflia\xc5\xbeiniais i\xc5\xa1marginimais. Vir\xc5\xa1us paprastai turi metalinius \xc5\xbeiedelius ar tinklelio \xc4\xafsiuvus, pro kuriuos v\xc4\x97dinasi._NEWLINE_Karini\xc5\xb3 panam\xc5\xb3 vir\xc5\xa1us da\xc5\xbenai apsi\xc5\xabtas audekline juostele, sudaran\xc4\x8dia kilpeles, \xc4\xaf kurias galima \xc4\xafki\xc5\xa1ti maskuot\xc4\x97s \xc5\xa1akeles. Paprastai turi pasmakr\xc4\x97s dir\xc5\xbeel\xc4\xaf. Panamos vir\xc5\xa1us ir bryliai \xc5\xa1onuose gali tur\xc4\x97ti spragtukus, kuriais brylius galima prisegti prie vir\xc5\xa1aus.\n_START_SECTION_\nJAV karin\xc4\x97 panama (military boonie hat)\n_START_PARAGRAPH_\nJAV Ginkluotosios paj\xc4\x97gos panamas \xc4\x97m\xc4\x97 naudoti Vietnamo karo metu. JAV \xc5\xbealiosios beret\xc4\x97s jas \xc4\x97m\xc4\x97 d\xc4\x97v\xc4\x97ti kartu su Australijos ir Piet\xc5\xb3 Vietnamo daliniais. T\xc5\xb3 laik\xc5\xb3 JAV kariuomen\xc4\x97s panamos tigri\xc5\xa1kai dry\xc5\xbeo audinio buvo siuvamos vietoje, naudojant audin\xc4\xaf, paimt\xc4\x85 i\xc5\xa1 kit\xc5\xb3 uniformos dali\xc5\xb3._NEWLINE__NEWLINE_1967\xc2\xa0m. JAV armijoje pasirod\xc4\x97 standartin\xc4\x97s panamos, vadintos \xe2\x80\x9eHat, Jungle, with Insect Net\xe2\x80\x9c ('skryb\xc4\x97l\xc4\x97, d\xc5\xbeiungl\xc4\x97s, su vabzd\xc5\xbei\xc5\xb3 tinkleliu'), gamintos i\xc5\xa1 medviln\xc4\x97s ir poplino. Jos buvo trij\xc5\xb3 spalv\xc5\xb3\xc2\xa0\xe2\x80\x93 alyvuogi\xc5\xb3 \xc5\xbealumo, tigri\xc5\xa1kais dry\xc5\xbeiais ir i\xc5\xa1margintos ERDL kamulflia\xc5\xbeiniu ra\xc5\xa1tu. \xc5\xa0ios panamos tur\xc4\x97jo pakeisti nuo Antrojo pasaulinio karo naudotas kepes ir beisbolo kepuraites._NEWLINE__NEWLINE_Panamas m\xc4\x97go lauko s\xc4\x85lygomis veik\xc4\x99 kareiviai, ir nem\xc4\x97go paradin\xc4\xaf blizges\xc4\xaf vertin\xc4\x99 karininkai. Atsikratant garnizonin\xc4\x97s m\xc4\x85stysenos panamos tapo vis\xc5\xb3 kariuomen\xc4\x97s r\xc5\xab\xc5\xa1i\xc5\xb3 uniform\xc5\xb3 dalimi. Nuo Vietnamo karo laik\xc5\xb3 JAV kareivi\xc5\xb3 panamos ma\xc5\xbeai pasikeit\xc4\x97, jas iki \xc5\xa1iol naudoja Afganistane ir Irake. Pasikeit\xc4\x97 tik kamuflia\xc5\xbeo ra\xc5\xa1tai; dabar naudojami M81 woodland, trispalvis dykumos, ACUPAT, dykumos ir mi\xc5\xa1ko MARPAT.\n_START_SECTION_\nAustralijos kariuomen\xc4\x97s panamos (bush hats)\n_START_PARAGRAPH_\nAustralijos kariuomen\xc4\x97 panamos tipo skryb\xc4\x97les (vadintas angl. bush hats 'bu\xc5\xa1o skryb\xc4\x97l\xc4\x97s') naudojo dar Pirmajame ir Antrajame pasauliniuose karuose, ta\xc4\x8diau \xc5\xa1io skryb\xc4\x97l\xc4\x97s nebuvo pla\xc4\x8diai paplitusios. Pla\xc4\x8diau Australijos kariuomen\xc4\x97 naudojo angl. slouch hats._NEWLINE_Bush hats i\xc5\xa1populiar\xc4\x97jo Malajos karo (1948\xe2\x80\x931960\xc2\xa0m.) metu. Jos Malajos tropikuose gerai saugojo nuo deginan\xc4\x8dio kar\xc5\xa1\xc4\x8dio bei smarki\xc5\xb3 li\xc5\xab\xc4\x8di\xc5\xb3. Bush hats tur\xc4\x97jo siauresnius ir nuolaid\xc5\xbeius brylius negu ankstesn\xc4\x97s slouch hats, jos buvo siuvamos i\xc5\xa1 tinkamesnio tropinio klimato uniform\xc5\xb3 audeklo. Senesn\xc4\x97s uniformin\xc4\x97s skryb\xc4\x97l\xc4\x97s liko paradin\xc4\x97ms funkcijoms._NEWLINE_Australi\xc5\xa1kos panamos dar labiau i\xc5\xa1populiar\xc4\x97jo Vietanmo kare. Tuo metu jas oficialiai vadino \xe2\x80\x9ehats utility, jungle green\xe2\x80\x9c ('universalios skryb\xc4\x97l\xc4\x97s, d\xc5\xbeiungli\xc5\xb3 \xc5\xbealumo'), nors australai kareiviai jas vadino angl. giggle hats ar angl. bush hats. \xc5\xa0ias skryb\xc4\x97les tur\xc4\x97jo visi Australijos kareiviai Vietname, kad apsisaugot\xc5\xb3 nuo vietini\xc5\xb3 or\xc5\xb3. Buvo draud\xc5\xbeiama \xc5\xa1ias panamas apkarpyti ar kitaip perdirbti, jas reik\xc4\x97jo d\xc4\x97v\xc4\x97ti esant lauke._NEWLINE_Dabartin\xc4\x97s Australijos kariuomen\xc4\x97s panamos b\xc5\xabna i\xc5\xa1margintos Auscam ir Desert Auscam kamuflia\xc5\xbeo ra\xc5\xa1tais. Jas masi\xc5\xa1kai naudoja Australijos Ginkluotosiose paj\xc4\x97gose.\n_START_SECTION_\nTSRS kariuomen\xc4\x97s panamos\n_START_PARAGRAPH_\nPirm\xc4\x85 kart\xc4\x85 panamos Raudonojoje Armijoje pasirod\xc4\x97 1938\xc2\xa0m. Jos buvo skirtos tarnaujantiems kar\xc5\xa1to klimato kra\xc5\xa1tuose (Vidurin\xc4\x97s Azijos, \xc5\xa0iaur\xc4\x97s Kaukazo ir U\xc5\xbekaukaz\xc4\x97s karin\xc4\x97se apygardose). Panamos buvo su dygsniuotais bryliais, vir\xc5\xa1us tur\xc4\x97jo ventiliacines angeles. Pasmakr\xc4\x97s dir\xc5\xbeelis b\xc5\xabdavo gaminamas i\xc5\xa1 to paties audinio, kaip ir pati panama. Panamos priekyje b\xc5\xabdavo prisiuvama 7,5\xc2\xa0cm skersmens raudona \xc5\xbevaig\xc5\xbed\xc4\x97. Tankist\xc5\xb3 panamos b\xc5\xabdavo pilkos._NEWLINE__NEWLINE_Labai pana\xc5\xa1ias panamas iki \xc5\xa1iol d\xc4\x97vi Rusijos Federacijos kareiviai, tarnaujantys kar\xc5\xa1to klimato s\xc4\x85lygomis (pvz., Tad\xc5\xbeikistane)."